Debatt Følelsesmessig er det et vondt valg for de fleste av oss, men som ledd i det «grønne skiftet» er det et faglig og saklig riktig valg. Bybanens funksjon er å danne et grunnleggende transportnettverk som binder sammen og gir grunnlag for fortetting i knutepunkter innenfor det utbygde byområdet. Da trenger man flere stoppesteder, og at banen i alle fall følger Sjøgaten.

Detaljplanleggingen av banetraseen må sikre at alle bybanestopp blir sentralt plassert i eksisterende bebyggelse og der ny fortetting er mulig. Motorveien mot nord gjør det vanskelig, uansett trasé, å få en bybane til Åsane som tidsmessig kan konkurrere med ekspressbuss for reisende mellom ytterområdene i nord og Bergen sentrum. Både ekspressbuss og bybane til Åsane er nødvendige ledd i overgang til kollektivtransportbyen.

Les også: Fra miljøvennlig ikon til hatobjekt

Vedtaket om banetrasé over Bryggen gjør det mulig å fjerne bil og busstransporten over Bryggen. Det får konsekvenser for busslinjene. Lokalbussene til Mulen–Indre Sandviken kan følge Øvregaten. Men ekspressbuss mot nord må få endestopp i Olav Kyrresgate og følge Fløyfjellstunnellen ut av byen mot nord og at prioriterte kollektivfelt brukes. Det viktigste er at vi «slutter å tenke som bilister».

ILLUSTRASJONSFOTO: VIDAR LANGELAND

Bekymring for økt trafikk i Øvregaten ved stengning av Bryggen for biltrafikk er forståelig, men gamle typer trafikkprognoser står for fall. Vi har virkemidler for å kontrollere trafikkmengden. Det kan være grunn til å ta frem gamle planer som forutsatte at hele indre sentrum kunne bli fri for all gjennomgående biltrafikk (se vedlagt plankart).

Skansentunnellen kan drøftes igjen, med ulike alternativer. Høyresiden i bystyret har presentert et fantasiforslag for banetunneler i sentrum som ikke bidrar til noe «grønt skifte», ikke erstatter ekspressbuss, som innebærer utrivelig underjordisk banestasjon i Fløyfjellet, og som i tillegg blir svært dyrt.